**EELNÕU**

**04.03.2024**

**Raamatupidamise seaduse muutmise seadus**

**§ 1. Raamatupidamise seaduse muutmine**

Raamatupidamise seaduses tehakse järgmised muudatused:

**1)** paragrahvi 71 lõige 3 muudetakse ja sõnastatakse järgmiselt:

„(3) Raamatupidamiskohustuslane või masintöödeldava arve (edaspidi *e-arve*) käitlemise teenuse pakkuja, kellega raamatupidamiskohustuslane on sõlminud nimetatud teenuse kasutamise lepingu, edastab sellekohase info äriregistrile, kes pärast vajaduse korral vastaspoole kinnituse saamist märgib raamatupidamiskohustuslase e-arve vastuvõtjaks ja täiendab tema andmeid registris vastava e-arve käitleja tunnuse või muu e-arve vastuvõtu kanali andmetega.“;

**2)** paragrahvi 71 lõiked 4–6 tunnistatakse kehtetuks;

**3)** paragrahvi 71 lõige 7 muudetakse ja sõnastatakse järgmiselt:

„(7) Käesoleva paragrahvi lõike 3 kohaselt end äriregistris e-arve vastuvõtjaks märkinud raamatupidamiskohustuslane võib soetatud kauba või teenuse eest tasumiseks nõuda müüjalt e-arve esitamist. E-arve peab vastama e-arveldamise Euroopa standardile, mille kohta on avaldatud viide Euroopa Liidu Teatajas.“;

**4)** paragrahvi 71 lõiked 10 ja 11 tunnistatakse kehtetuks;

**5)** paragrahvi 31 lõike 2 punktis 9 asendatakse sõnad „peamised finantssuhtarvud konsolideeriva üksuse“ sõnadega „konsolideerimisgrupi peamised finantssuhtarvud“;

**6)** seaduse lisa 1 kehtestatakse uues sõnastuses (lisatud).

**§ 2. Seaduse jõustumine**

Käesolev seadus jõustub 2025. aasta 1. jaanuaril.

Lauri Hussar

Riigikogu esimees

Tallinn, 2024

Algatab Vabariigi Valitsus 2024

(allkirjastatud digitaalselt)